বালেন শাহ

**বালেন্দ্র শাহ** (জন্ম ২৭ এপ্রিল ১৯৯০), যিনি মূলত **বালেন** নামে জনপ্রিয়, একজন নেপালি রাজনীতিবিদ, স্ট্রাকচারাল ইঞ্জিনিয়ার এবং র‍্যাপার। তিনি ২০২৬ সালের মার্চ মাস থেকে নেপালের প্রধানমন্ত্রী হিসেবে দায়িত্ব পালন করছেন। ২০২৬ সালের সাধারণ নির্বাচনে তার দলের বিপুল বিজয়ের পর তিনি এই পদে আসীন হন। এর আগে তিনি ২০২২ থেকে ২০২৬ সাল পর্যন্ত কাঠমান্ডুর ১৫তম মেয়র হিসেবে দায়িত্ব পালন করেন। তিনি ছিলেন এই পদে নির্বাচিত হওয়া প্রথম স্বতন্ত্র প্রার্থী।

২০২২ সালের স্থানীয় নির্বাচনে শাহ কাঠমান্ডুর মেয়র নির্বাচিত হন। তার মেয়াদে তিনি বর্জ্য ব্যবস্থাপনা এবং ট্রাফিক ব্যবস্থাপনায় বিভিন্ন উদ্যোগ গ্রহণ করেন। তবে অবৈধ স্থাপনা উচ্ছেদ, বস্তি উচ্ছেদ এবং ফুটপাথ হকারদের বিরুদ্ধে কঠোর ব্যবস্থা নেওয়ার কারণে তার প্রশাসন সমালোচনা ও বিতর্কেরও সম্মুখীন হয়। মেয়র থাকাকালীন শাহ বৃহত্তর নেপাল ইরিডেনটিজম বা অখণ্ড নেপালের ধারণার প্রচার করেন এবং সুগৌলি সন্ধির পর ব্রিটিশ ভারত কর্তৃক দখলকৃত উত্তর ভারতের কিছু অংশ নেপালের দাবি করেন।

২০২৫ সালের জেন জি বিক্ষোভের সময় শাহ একজন বিশিষ্ট রাজনৈতিক ব্যক্তিত্ব হিসেবে আবির্ভূত হন। ২০২৬ সালের জানুয়ারিতে তিনি কাঠমান্ডুর মেয়র পদ থেকে পদত্যাগ করেন এবং রাষ্ট্রীয় স্বতন্ত্র পার্টি-তে যোগ দিয়ে ২০২৬ সালের সাধারণ নির্বাচনে দলটির প্রধানমন্ত্রী পদপ্রার্থী হিসেবে প্রতিদ্বন্দ্বিতা করেন। তিনি ঝাপা ৫ আসনে সাবেক প্রধানমন্ত্রী কে. পি. শর্মা অলি-কে বিপুল ব্যবধানে পরাজিত করেন এবং তার দলকে একটি ঐতিহাসিক সংখ্যাগরিষ্ঠতা এনে দেন।

## প্রারম্ভিক জীবন ও শিক্ষা
বালেন্দ্র শাহ ১৯৯০ সালের ২৭ এপ্রিল নেপালের কাঠমান্ডুর নারদেবীতে একটি মৈথিল ব্রাহ্মণ পরিবারে জন্মগ্রহণ করেন।

## রাজনীতি

### কাঠমান্ডুর মেয়র (২০২২–বর্তমান)
দায়িত্ব গ্রহণের পর প্রথম পদক্ষেপ হিসেবে বালেন শাহ পৌরসভার বৈঠকগুলোর সরাসরি সম্প্রচারের ব্যবস্থা চালু করেন, যা শহরে এই ধরনের প্রথম অনুশীলন হিসেবে চিহ্নিত হয়।

#### কঠিন বর্জ্য ব্যবস্থাপনা
২০২২ সালের ৬ জুন, নগর উন্নয়ন মন্ত্রণালয় এবং নতুনভাবে নির্বাচিত প্রতিনিধিদের মধ্যে ৭ জুন থেকে বর্জ্য সংগ্রহ শুরু করার জন্য একটি চুক্তি হয় এবং ২০২২ সালের ১৮ আগস্ট, স্থানীয় বাসিন্দাদের এবং সরকারী কর্মকর্তাদের মধ্যে চার-দফা চুক্তির পর, বালেন সমস্ত অসংগৃহীত কঠিন বর্জ্য নিষ্পত্তির দায়িত্ব বেসরকারি প্রতিষ্ঠানকে প্রদান করার নির্দেশ দেন।

#### অবৈধভাবে নির্মিত কাঠামো উচ্ছেদ
বালেন শহর সৌন্দর্যবর্ধন ও নদীসংরক্ষণের প্রচেষ্টার অংশ হিসেবে নদীর ওপর নির্মিত ব্যক্তিগত সম্পত্তি ভেঙে টুকুচা নদী উন্মুক্ত করার জন্য নির্দেশ দেন। এই অভিযানে ক্ষতিগ্রস্ত ব্যবসায়ীরা আদালতে রিট পিটিশন দায়ের করে। পাটন হাইকোর্ট পরবর্তীতে কাঠমান্ডু সিটি কর্তৃপক্ষকে উচ্ছেদ অভিযান থেকে বিরত রাখার জন্য একটি অন্তর্বর্তী আদেশ জারি করে।

তিনি পৌরসভার যথাযথ অনুমোদন ছাড়াই ফুটপাতে নির্মিত সমস্ত পুলিশ উপ-স্টেশন অপসারণ করে আইন-শৃঙ্খলা নিশ্চিত করার জন্য নেপাল পুলিশের কাছে একটি অনুরোধ করেছিলেন। তিনি নেপাল বেসামরিক বিমান চলাচল কর্তৃপক্ষ (সিএএএন)-এর সাথেও দন্দ্বে জড়িয়েছিলেন, যখন মেয়র কার্যালয় ত্রিভুবন আন্তর্জাতিক বিমানবন্দরের প্রাঙ্গনে থাকা নির্মাণ সামগ্রী, যার মধ্যে তারের বেড়াও অন্তর্ভুক্ত ছিল, এবং যা শহর থেকে যথাযথ অনুমোদন ছাড়াই নির্মিত হয়েছিল, তা সরিয়ে দেয়। সিএএএন মেয়র বালেনের কাছে একটি চিঠি লিখে নিষিদ্ধ এলাকায় জোরপূর্বক প্রবেশের জন্য তার ব্যাখ্যা চায় এবং কেন তাকে সিএএএন অ্যাক্টের ধারা ২৫(১) অনুসারে শাস্ত্রি দেওয়া উচিত নয় তার স্পষ্টীকরণ দিতে বলে। বালেন সিএএএন-এর দেওয়া নোটিশ বাতিলের দাবিতে হাইকোর্টে যান। পাটন হাইকোর্ট নোটিসে স্বল্পমেয়াদী স্থগিতাদেশ জারি করে। তবে, হাইকোর্ট কেএমসি মেয়রের দায়ের করা পিটিশন বাতিল করে দেয়।

বালেনের কার্যালয় নদীর তীরে বসবাসকারী ভূমিহীন দখলদারদের সেখান থেকে সরে যাওয়ার জন্য ৭ দিনের সরকারি নোটিশ জারি করে, যা বস্তি ভাঙচুরের প্রচেষ্টায় বাসিন্দাদের এবং পৌর পুলিশের মধ্যে সংঘর্ষের দিকে নিয়ে যায়। এই সংঘর্ষের ফলে বেশ কয়েকজন আহত হন। পরবর্তীতে, বালেন এই ঘটনার সময় স্বরাষ্ট্র মন্ত্রণালযয়ের অসহযোগিতা সম্পর্কে উদ্বেগ প্রকাশ করেন। এর আগে, কাঠমান্ডুর আবর্জনা সংগ্রহ দুই মাসের জন্য বিঘ্নিত হলে বালেন ফেডারেল সরকারের প্রতি অসন্তোষ প্রকাশ করেছিলেন। নদীতীরের বাসিন্দাদের সাথে সংঘর্ষের পর, ফেডারেল সরকার এবং কাঠমান্ডু মহানগর কার্যালয়ের মধ্যে উত্তেজনা ছড়িয়ে পড়ে, এবং শেষ পর্যন্ত বালেন ফেডারেল সরকারের কার্যালয় সিংহ দরবার থেকে আবর্জনা সংগ্রহ বন্ধ করার নির্দেশ দেন।

#### শিক্ষা
মেয়র বালেনের নেতৃত্বে কাঠমান্ডু মেট্রোর স্কুলগুলিতে 'পাঠ্যপুস্তক-মুক্ত শুক্রবার' কর্মসূচি চালু করেছে, যার লক্ষ্য শিক্ষার্থীদের কারিগরি দক্ষতা শেখানো এবং অন্যান্য পাঠ্যক্রম বহির্ভূত কার্যকলাপে জড়িত করা।

#### হকারদের প্রতি বলপ্রয়োগ
বালেন পরিচালিত কাঠমান্ডু নগর সরকার রাস্তার হকারদের বিরুদ্ধে অনুপাতহীন বলপ্রয়োগের অভিযোগের কারণে হিউম্যান রাইটস ওয়াচের মতো সংগঠনের সমালোচনার সম্মুখীন হয়েছে। নগর পুলিশের বিক্রেতাদের তাড়া করা, প্রহার করা এবং তাদের সম্পত্তি বাজেয়াপ্ত করার ভিডিও প্রচারিত হওয়ায় সামাজিক কর্মীদের দ্বারা ছোট আকারের বিক্ষোভের উদ্ভবেও তার নীতিমালা ভূমিকা রেখেছে। রাস্তার হকারদের বিরুদ্ধে বালেনের কঠোর পদক্ষেপের সমালোচকদের যুক্তি হলো যে, দেশের অর্থনীতির প্রায় অর্ধেকই অনানুষ্ঠানিক ব্যবসার উপর নির্ভরশীল, তাই এই ধরনের পদক্ষেপ কার্যকর বিকল্প সমাধান না দিয়েই শহুরে দরিদ্রদের জীবনযাত্রার মানের উপর বিরূপ প্রভাব ফেলে।

সেপ্টেম্বর ২০২৩-এ, আইহ নামে পরিচিত রাজনৈতিক কর্মী একটি বিকল্প সমাধান প্রস্তাব করা না পর্যন্ত রাস্তার হকারদের বাধাহীনভাবে ব্যবসা পরিচালনা করার অনুমতি দেওয়ার জন্য মেয়রকে অনুরোধ করে কাঠমান্ডু সিটি হলে ১৯৯ ঘন্টা ধরে অবস্থান করেছিলেন। এই বিক্ষোভকে সমর্থন করেছিলেন কাঠমান্ডু-৪-এর সাংসদ গগন থাপা, সাবেক উপ-প্রধানমন্ত্রী কমল থাপা এবং সাবেক অর্থমন্ত্রী সুরেন্দ্র পাণ্ডে-এর মতো ব্যক্তিত্বেরা। বিক্ষোভকে সম্বোধন করে মেয়র বালেন ফেসবুকে বলেন যে, তিনি সাংসদ থাপার মতো আইনপ্রণেতাদের দ্বারা প্রতিষ্ঠিত বিদ্যমান আইনগুলি বাস্তবায়ন করছেন। তিনি আরও যুক্তি দেন যে রাস্তার হকারদের উপর নিষেধাজ্ঞা দারিদ্র্যের কার্যকরভাবে সমাধান করে না এবং শহরের সড়ক সম্প্রসারণ উদ্যোগের ফলে যাদের সম্পত্তি বাজেয়াপ্ত করা হয়েছে তাদের প্রতি হওয়া অবিচারের বিষয়ে উদ্বেগ প্রকাশ করেন। কাঠমান্ডু মহানগরী এবং আইহ-এর মধ্যে একটি চুক্তির মাধ্যমে বিক্ষোভের সমাপ্তি ঘটে, যার লক্ষ্য হলো রাস্তার বিক্রেতাদের জন্য একটি বিকল্প পরিকল্পনা তৈরি করা, নির্দিষ্ট এলাকা এবং সময়ের জন্য অস্থায়ী অনুমতি প্রদান করা এবং বাজেয়াপ্তকৃত পণ্য তার মালিকদের ফেরত দেওয়া।

## দৃষ্টিভঙ্গি
### ভারত বিরোধিতা
বালেন শাহ বৃহত্তর নেপাল তত্ত্বের প্রতি তার সমর্থনের জন্য পরিচিত, যে তত্ত্ব দাবি করে যে উত্তর-পূর্ব ভারতের রাজ্যগুলি নেপালকে "ফেরত" দেওয়া উচিত। ২০২৩ সালে, তিনি তার অফিসে বৃহত্তর নেপালের একটি মানচিত্র স্থাপন করেন, যা ভারতে ক্ষোভের সৃষ্টি করে।

ভারতীয় চলচ্চিত্র শহরের সীমানার মধ্যে প্রদর্শনে নিষেধাজ্ঞা আরোপ এবং *[[আদিপুরুষ]]* চলচ্চিত্র থেকে "সীতা ভারতের কন্যা" এই সংলাপটি সরানোর দাবি করে শাহ বিতর্কের সৃষ্টি করেছিলেন। তার সিদ্ধান্তের প্রতিক্রিয়ায়, সুপ্রিম কোর্টে একটি পিটিশন দায়ের করা হয়, যার ফলে পাটান হাইকোর্ট শাহের নিষেধাজ্ঞার বিরুদ্ধে একটি অন্তর্বর্তী আদেশ জারি করে। আদালতের আদেশ অমান্য করে, শাহ ফেসবুকে প্রকাশ্যে আদেশ মেনে নিতে অস্বীকার করেন এবং বলেন যে আদালতের সিদ্ধান্ত দেশের স্বার্থের পরিপন্থী, এবং আরও অভিযোগ করেন যে ফেডারেল সরকার এবং আদালত উভয়ই ভারতের প্রভাবে রয়েছে। শাহের ফেসবুক পোস্টটির পর, সুপ্রিম কোর্টে তাৎক্ষণিক একটি রিট পিটিশন দায়ের করা হয়, যাতে তার বিরুদ্ধে আদালত অবমাননার অভিযোগ আনা হয়। সোশ্যাল মিডিয়ায় তীব্র বিরোধিতার সত্ত্বেও, শাহ পরের দিনই নতি স্বীকার করেন এবং কাঠমান্ডুতে ভারতীয় চলচ্চিত্র প্রদর্শনের অনুমতি দেন।

## নির্বাচনী ইতিহাস

### কাঠমান্ডু মহানগরপালিকা নির্বাচন, ২০২২

### ২০২৬ ঝাপা-৫ সংসদীয় নির্বাচন
কাঠমান্ডুর মেয়র হিসেবে দায়িত্ব পালনের পর, শাহ ২০২৬ সালের জানুয়ারিতে তার মেয়র পদ থেকে পদত্যাগ করেন এবং রাষ্ট্রীয় স্বতন্ত্র পার্টি (রাস্বপা)-তে যোগদান করেন। তিনি ২০২৬ সালের নেপালি সাধারণ নির্বাচনে দলটির প্রধানমন্ত্রী পদপ্রার্থী হিসেবে আত্মপ্রকাশ করেন। শাহ ঝাপা নির্বাচনী এলাকা নং ৫ থেকে প্রতিদ্বন্দ্বিতা করার সিদ্ধান্ত নেন, যেখানে তিনি সরাসরি চ্যালেঞ্জ করেন চারবারের সাবেক প্রধানমন্ত্রী এবং নেকপা (এমালে) চেয়ারম্যান কে. পি. শর্মা অলি-কে। ২০০৮ সালের নির্বাচন ব্যতীত ওই আসনটি ২০০৮ সাল থেকে প্রতিটি নির্বাচনে অলির দখলে ছিল; এমনকি ২০২৩ সালের সাধারণ নির্বাচনেও অলি ২৮,৫৭৬ ভোটের ব্যবধানে ৫৪,৩১৯ ভোট পেয়ে জয়ী হয়েছিলেন।

৭ মার্চ ২০২৬ তারিখে শাহ আনুষ্ঠানিকভাবে ঝাপা-৫ থেকে প্রতিনিধি সভায় নির্বাচিত হন এবং একই দিনে তার বিজয়ের সনদ গ্রহণ করেন। নির্বাচন আয়োগ কর্তৃক প্রকাশিত চূড়ান্ত ফলাফল অনুযায়ী, শাহ ৬৮,৩৪৮ ভোট পেয়েছেন — যা নেপালের সংসদীয় নির্বাচনের ইতিহাসে রেকর্ডকৃত সর্বোচ্চ ভোট। তিনি ২০১৭ সালে একই নির্বাচনী এলাকায় অলির করা ৫৭,১৩৯ ভোটের আগের রেকর্ডটি ভেঙে দেন। ওলি ১৮,৭৩৪ ভোট পেয়েছেন, যার ফলে শাহ ৪৯,৬১৪ ভোটের ব্যবধানে জয়ী হন।

## তথ্যসূত্র

বিষয়শ্রেণী:১৯৯০-এ জন্ম
বিষয়শ্রেণী:জীবিত ব্যক্তি
বিষয়শ্রেণী:নেপালি রাজনীতিবিদ
বিষয়শ্রেণী:নেপালি হিপ হপ সঙ্গীতশিল্পী
বিষয়শ্রেণী:কাঠমান্ডুর ব্যক্তি
বিষয়শ্রেণী:নেপালের স্বতন্ত্র রাজনীতিবিদ
বিষয়শ্রেণী:পূর্বাঞ্চল বিশ্ববিদ্যালয়ের প্রাক্তন শিক্ষার্থী
বিষয়শ্রেণী:২১শ শতাব্দীর নেপালি রাজনীতিবিদ
বিষয়শ্রেণী:২১শ শতাব্দীর র‌্যাপার